## **Nye prinsipper regnskapsprinsipper m.m. i de nye systemene**

### Ny økonomimodell

Ved overgangen til de nye systemene har UiO tatt i bruk en ny økonomimodell, der bl.a. øremerkede midler skal merkes på særskilte måter.

Dette er nærmere beskrevet i egne presentasjoner og dokumenter.

### Nytt regnskapsprinsipp BOA

BOA-regnskapene vil i det nye systemet vises iht. prinsippet om «motsatt sammenstilling». Dette er iht. de Statlige regnskapsstandardene (SRS)

Dette betyr i praksis:

* BOA-inntektene i det nye systemet vil være basert på kostnadspådraget.
* Dette innebærer en endring ift. periodiseringsprinsippene i det gamle systemet, - der BOA-inntektene ble framstilt iht. innbetalings-/faktureringstidspunkt
* Prosjektene vil normalt ha nullresultat
* Innbetalte, ikke opptjente BOA-midler vil ikke lenger være del av resultatregnskapet, men vil ligge som balanseposter
* «Overført fra i fjor» og «Akkumulert saldo» vil ikke lenger være del av BOA-regnskapene
* Fordeler med det nye prinsippet er bl.a. at ikke-opptjente BOA-midler i mindre grad vil framstå som en form for «overskudd», det vil bli enklere å se samsvar mot resultatindikatorene og inntektsføringen vil være mer i tråd med allmenne regnskapsprinsipper

### Gruppelivskostnad og avsetninger for ferie og fleksitid føres heretter ned på enhet

I det gamle systemet ble gruppelivskostnader kostnadsført ved UiO sentralt. I det nye systemet føres disse ned på enhet. Per oktober 2021 utgjør dette 1200 kr. + AGA på 169,20 kr per ansatt per år.

I de nye systemene føres også regnskapsavsetninger for ferie og fleksitid ned på enhetene. Her er det *endringene* i avsetningene som vil ha resultateffekt for enheten.

### Overforbruk BOA

I det nye systemet avregnes automatisk forbruk på BOA-prosjekter ut over satt kostnadsramme mot konti 9451 Overforbruk BOA godskrevet og 9452 Overforbruk BOA belastet. I praksis betyr dette at forbruk ut over den satte kostnadsrammen belastes bevilgningsvirksomheten. Det er derfor viktig å sørge for at kostnadsrammen er oppdatert, for å unngå feil belastning av bevilgningsøkonomien.

### Budsjett og regnskap 2021 er preget av et «annerledesår»

Når man skal vurdere 2021-tallene er det viktig å være klar disse er preget av at 2021 er et «annerledesår», og at tallene derfor i en del tilfeller er noe «ruskete». Se eget dokument som beskriver dette.